MĂRTURISIRE 


Dumnezeul meu — Dumnezeu al 

luminii înțelepte şi al 

umbrei celei drepte — Dumnezeu al 
izvoarelor neşovăitoare — aflate mereu cu 
toate şoaptele 

pline — la porţile grele-ale 

pământului — atotcercetătoare 


Dumnezeul meu începe din 

mânăstirea pădurilor — unde 

cercetează copitele inorogului și 

solzii orbitori ai lemurilor - începe din fâlfâirile 
vulturilor — din cremenea și 

fulgerările rodnice ale 

munților — din copacul cu păsări cel 

trainic - din 

înalt şi din 

tainic 


Dumnezeul meu — Dumnezeu al 
nunții între soare şi lună — al 
cântecului de strună — dar şi al 
dezbătutului sfat al 

mumelor — al giuvaierelor zării şi-al 
adâncului mării — al drumului şi-al 
drumelor - al smaraldului 

frunţii şi al dogorilor potolite-n 
iubire şi-n glăsuire de 

aştri 


Dumnezeul meu nu mi se arată între 

trăsnet şi spaimă — nici nu mă 

suduie — nici nu-mi ia din haină — ci şade noaptea în 
mijlocul lacului - şi privește — fermecat și 

pe gânduri - cum 

lebăda unduie 


Dumnezeul meu — Cel Care nu mă vrea 
vierme ori tină — ci mă ridică 

în slava Sa lină - și frate 

îmi spune — întru toate cele 

orânduite şi bune 


Dumnezeul meu nu mă vrea rob de pe 
alt mal — ci doar să sorb — din când în 
când — dimpreună cu El — din 

Potirul Graal 


Dumnezeul meu nu are sânge pe 
mâini - şi nici prejurul Lui nu e 
privegheat de câini: Dumnezeul meu 
este mai înalt decât visul — mai 
împăcat decât paradisul 


Dumnezeul meu este 

harnic în lemn cioplitor: năzuieşte 
astfel — spre inimă — spre 

foc — spre alean şi spre 

dor - şi mă ia lângă El — să-i fiu 
în răstimpuri — deșteptat 

ajutor 


Doamne — cu Tine dimpreună 

trudesc până la focurile de 

seară — iar mâine dimineaţă 

tot ce-am început azi — vom continua 

cu împreună-bucurie — cu ochii împrospătați şi 
treziți de apa vie 

iară 

KKK 


SONET EXASPERAT 


umil se pierd în pulberi omeniri 
din când în când — o rază minunată 
smulge şi izbăveşte printre miri 

un fir de colb al lui „a fost odată” 


pe-o creangă sui înalt spre Dumnezeu 
pe alta mă scobor între suspine: 

la mijloc de cântar — oar' cine-s eu? 
...Stejari foşnesc — tot între rău şi bine... 


dungat puşcăriaş mă plimb prin lume 
purtând stigmatele amestecat 
...decât să-ntreb şi nimeni nu mă-ndrume 


mai bine-s ucenic la fulgerat: 
să scaperi — nu te-opri din făptuire 


ŞI nici s-alegi: ori crimă — ori iubire! 
KKK 

